google/wiki40b huggingface dataset:
Lemuri

Etimoloģija

Pirmais dzīvnieks, kas ieguva lemura vārdu, bija slaidais loris, kuru Kārlis Linnejs 1754. gadā nosauca par Lemur tardigradus. Mūsdienās slaidā lora zinātniskais nosaukums ir Loris tardigradus. Pēc 4 gadiem lemuru ģintī Kārlis Linnejs sistematizēja arī kaķu lemuru (Lemur catta) un lidojošo lemuru (Lemur volans), kurš patiesībā pieder ādlidoņu kārtai (Dermoptera), un tā zinātniskais nosaukums mūsdienās ir Cynocephalus volans. Lai gan lemura vārdu pirmais ieguva loris, tomēr drīz vien par lemuriem sauca tikai tos dzīvniekus, kuri dzīvoja Madagaskarā. Lemurs ir cēlies no latīņu vārda lemures, kas nozīmē rēgs jeb spoks. Linnejs zināja, ka lemuri un lori ir nakts dzīvnieki, kā arī to, ka tie spēj pārvietoties gandrīz bez trokšņa, un ka naktīs to acis spīd. Iespējams Kārlis Linnejs zināja arī to, ka dažas vietējās ciltis uzskatīja, ka lemuri ir viņu senču gari.

Vēsture

Lemuri Madagaskaras salā ieradās pirms 65 - 62 miljoniem gadu. Dzīvojot uz salas, kurā valda krasas sezonu maiņas, lemuriem attīstījās liela adaptāciju variāte, kas izpaužas lemuru daudzajās sugās nosacīti tik nelielā teritorijā. Pirms salā pirms 2000 gadiem ieradās cilvēki lemuri nebija tikai mazi dzīvnieki; bija sastopami arī lemuri, kas bija tik lieli kā gorillu tēviņi. Mūsdienās ir reģistrētas gandrīz 100 lemuru sugas, kuras patstāvīgas sugas statusu ieguva 1990. gados.
Ļoti bieži cilvēki kļūdaini iedomājas, ka lemuri ir primātu priekšteči. Tomēr lemuri nav nedz pērtiķu, nedz cilvēkpērtiķu priekšteči. Lemuri attīstījās paralēli pārējiem primātiem, un tiem visiem ir kopīgs senais priekštecis. Pēdējos gados, saskaņā ar molekulārajiem pētījumiem, zinātnieki uzskata, ka lemuri ir atdalījušies no loriem pirms 62 - 65 miljoniem gadu, lai gan fosilo atradumu pētījumi liecina, ka atdalīšanās notikusi pirms 50 - 55 miljoniem gadu.

Izskats un īpašības

Lemuru grupas dzīvnieki ir ļoti mazi vai mazi. To svars mūsdienās variē no Bertas peļlemura (Microcebus berthae) 30 g līdz indra (Indri indri) un baltpieres sifakas (Propithecus diadema) 9 kg, bet izmirušie Archaeoindris fontoynonti svēra 160 - 200 kg. Bertas peļlemurs ir ne tikai mazākais lemurs, tas ir arī mazākais primāts pasaulē.
Visiem lemuriem ir daudzas kopīgas iezīmes, piemēram, īkšķis ir novietots attālināti, pretēji pārējiem pirkstiem, un to deguni ir mitri tāpat kā suņiem. Kā jau puspērtiķiem raksturīgs lemuru smadzenes, salīdzinot ar ķermeņa masu, ir mazākas kā augstākajiem primātiem. Lemuriem tāpat kā pārējiem primātiem ir 5 pirksti gan rokām, gan kājām. Lielākajai daļai sugu pirkstu nagi ir plakani. Gandrīz visiem lemuriem uz otrā pirksta ir kažoka kopšanas nags, kas ir līdzīgs suņa nagam, kā arī tas ir garš un salīdzinoši ass. Visiem lemuriem ir tvērējaste, šādas astes primātu kārtā piemīt arī Jaunās pasaules pērtiķiem. Galvenā maņa lemuriem ir oža atšķirībā no pārējiem primātiem, kuru galvenā maņa ir redze.

Uzvedība

No visiem slapjdeguna pērtiķiem lemuri ir vissociālākie un draudzīgākie. Saziņai galvenokārt tiek izmantotas smaržas un vokalizācija, redzei ir neliela nozīme. Daudzas lemuru īpašības ir tieši saistītas ar Madagaskaras klimatu.
Vikentijs Latkovskis

Dzīves gājums

Dzimis 1899. gada 20. jūnijā Dagdas pagastā. Pirmo Latgales skolotāju kursu dalībnieks Rēzeknē (1918). Pēc Pirmā pasaules kara strādāja par skolotāju. Līdztekus kopš 1921. gada darbojās kā Padomju Krievijas, vēlāk PSRS izlūkdienesta aģents.
Daugavpils apriņķa valdes loceklis (1928—1931), vēlāk cietuma inspektors izglītības jautājumos. Uzsācis studijas Jelgavas lauksaimniecības akadēmijā, bija studentu biedrības "Montānija" loceklis. 
Pēc Latvijas okupācijas t.s. Tautas Saeimas deputāts no Latgales vēlēšanu apgabala, uz īsu brīdi ieņēma iekšlietu ministra  Viļa Lāča vietnieka (biedra) posteni. Bija nozīmēts arī par Latvijas Republikas Politiskās policijas priekšnieku, bet drīz viņa funkcijas pārņēma no Krievijas atbraukušais Semjons Šustins, kas līdz oficiālajai valsts aneksijai augustā konspirācijas nolūkos darbojies ar izdomātu uzvārdu "Silnieks". 
Pēc Latvijas PSR Tautas komisāru padomes izveides 1940. gada 30. augustā Vikentiju Latkovski arī oficiāli nomainīja LPSR Iekšlietu Tautas komisariāta (NKVD) Valsts drošības pārvaldes priekšnieks Semjons Šustins.
Savukārt Vikentijs Latkovskis bija Latvijas PSR Augstākās Padomes deputāts (1940—1941). 
Miris 1983. gada 5. novembrī.
PolyITAN-2-SAU

Lidojuma gaita

PolyITAN-2-SAU tika palaists 2017. gada 17. aprīlī 15:11 UTC kravas kuģa Cygnus OA-7 hermētiskajā nodalījumā ar nesējraķeti Atlas V/401 no Kanaveralas zemesraga Gaisa spēku stacijas starta laukuma SLC-41.
22. aprīlī Cygnus ieradās stacijā.
26. maijā 12:15 UTC trīs 2U pavadoņi, to skaitā PolyITAN-2-SAU, tika palaisti brīvā lidojumā no Nanoracks NRCSD-11 izmešanas ierīces, kuru turēja Kibo moduļa manipulators.
DJ Dween

DJ Dween Production

Profesionāli deju un klubu mūzikai pievērsies 2008. gadā, kad sadarbojoties ar Robertu Lejasmeijeru, tapa 2 projekti: kompozīcijas "Vella kalpi" deju versija, kas tika iekļauta Roberta Lejasmeijera albumā "Restaurācija" un remikss grupas Tranzīts dziesmai "Pa gaisu viss".
2009. gada novembrī Dween izveidoja remiksu grupas PeR dziesmai "Nevar būt" hands up & jumpstyle stilā, kas guva pozitīvas atsauksmes no dažādiem klubu mūzikas producentiem.
2009. gada decembrī sadarbībā ar solisti Sandiju Vīganti ziemas noskaņās tapa Dween pirmā oriģināldziesma "Baltas pārslas”, kas ,aptuveni, mēnesi noturējās Latviešu Radio top 20-niekā, un guva lielu radio klausītāju atzinību. 2010. gada aprīlī turpinot sadarbību ar solisti S.Vīganti tapa Dween otra oriģināldziesma "Manas acis iemīlējās”.
2010. gada februārī panākumus gan latviešu, gan igauņu radio klausītāju vidū guva Dween jumpstyle stilā remiksētā Roberta Lejasmeijera un Candy dziesma “Rīts ir tālu vēl”. Remikss Latvijas Klubu mūzikas stundu klausītāju balsojumā, 21 skaņdarba konkurencē, ieguva 2. vietu.
2010. gada septembrī Laura Reinika dziesmai "Es skrienu" tika izveidots īpašais Dween Jumpstyle remikss, kas tika iekļauta Laura Reinika albumā "Es skrienu" kā bonusa versija.
2010. gada nogalē Grupai BTH dziesmai "Last Christmas" tika izveidots jauns moderns remiks,kas tika izdots Amerikas Savienotajās valstīs.
DJ Dween kļuva atpazīstams pēc tam, kad viņa producētā un kopīgi ar dziedātāju Miku Dukuru izpildītā dziesma „ Tu mani cel” 2011.gadā kļuva par latviešu deju mūzikas klubu hītu un nonāca „Muzikālās bankas” finālā un tika atzīta par gada četrpadsmito vērtīgāko dziesmu.
Jau 2012. gadā veiksmīgi sadarbojoties ar Nikolaju Puzikovu tapa dziesma "Tu esi karsta" kas guva atzinību no top klubiem un dīdžejiem. Ilgi noturējās "Latvijas Radio 2" topā.
Tā paša gada ietvaros, sadarbojoties ar Sabīni Berezinu nonāca radio stacijās dziesma "Ir jāmeklē", kas bija viena no vērtīgākajām "Muzikālās bankas" dziesmām.
2014. gadā sadarbojoties ar Oskaru Deigeli tika izdota dziesma "Man Tevis Nepietiek".
2013. gadā Sadarbojoties ar Nikolaju Puzikovu un reperi Mixtyper tika izdota dziesma "Viņas varā".
2013. gadā nogalē sadarbojoties ar Ivo Fominu tika izveidota spēcīga dziesma "Radio aktīvs" Kas iekļuva "Latvijas Radio 2" apritē.
Uzvarot dziedātājam Justs Eirovīzijā, dziesmai Heartbeat Dween izveidoja dziesmas remiksu, kura tika iekļauta labāko remiksu izlasē.
2016. gadā. Sadarboties ar Nikolaju Puzikovu tika izdota saulaina dziesma "Ceļojums", kas bija "Latvijas Radio 2" viena no gada spēlētākajām dziesmām.
Birkava Ministru kabinets

Valda Birkava vadībā Latvijas Republikas Ministru kabinets darbojās laika posmā no 1993. gada 3. augusta līdz 1994. gada 19. septembrim.
Dienvidamerikas un Karību Latviešu apvienība

Dienvidamerikas un Karību Latviešu apvienība (DAKLA), līdz 2006. gadam Dienvidamerikas Latviešu apvienība (DLA), ir 1977. gadā Sanpaulu izveidota trimdas latviešu centrālā organizācija, kurā ietilpst Dienvidamerikas un Centrālamerikas valstīs reģistrētas latviešu organizācijas. DAKLA birojs atrodas Novaodesā (Nova Odessa), Sanpaulu pavalstī, Brazīlijā. Sanpaulu latviešu apvienībai pieder īpašums ar zemi, ko nolemts pārdot un iegūto naudu ieguldīt Latviešu kultūras centra celšanā.

Vēsture

Pirmie latvieši Dienvidamerikā ieradās jau 1890. gados, liela plūsma sekoja 1905. gadā, kad nodibināja Novaodesas pilsēta. 1922. gadā uz Brazīliju izceļoja baptisti, kas nodibināja latviešu ciemu "Vārpa". Pirmā zināmā Brazīlijas latviešu trimdas organizācija bija 1935. gada 9. februārī Sanpaulu dibinātā "Baltijas valstu draugu biedrība", kas izdeva žurnālu Revista Báltica. 1935. gadā par Latvijas pilnvaroto lietvedi (Charge d'Affaires) Argentīnā un Brazīlijā kļuva Pēteris Oliņš. 1940. gada 23. jūlijā P. Oliņš protestēja pret Latvijas okupāciju un gaidāmo inkorporāciju PSRS, sūtot protesta vēstules gan Argentīnas, gan Brazīlijas ārlietu ministram, savukārt 1941. gada 13. decembrī viņš protestēja pret vācu karaspēka ienākšanu Latvijā. Brazīlijas valdība neatzina Latvijas okupāciju de iure un 1946. gada decembrī P. Oliņš pārcēlās uz Riodežaneiro, kur vadīja Latvijas sūtniecību pilnvarotā lietveža pakāpē.
Pēc Otrā pasaules kara Dienvidamerikā ieradās bēgļi no Eiropas pārvietoto personu (DP) nometnēm, kas 1950. gadā Sanpaulu nodibināja Latviešu apvienību Brazīlijā, 1972. gadā apvienības nosaukumu mainīja uz Latviešu brazīliešu apvienību (Associação Leto Brasileira). Ap 1950. gadu Brazīlijā dzīvoja aptuveni 7000 latviešu, galvenokārt baptistu ieceļotāji. Pēc tam, kad 1961. gada 11. martā slēdza Latvijas vēstniecību Riodežaneiro, 1966. gada 18. janvārī Alfrēda Rūsiņa vadībā nodibināja Brazīlijas Latviešu palīdzības komiteju (Comitê Letoniano de Socorro). 1977. gadā nodibināja biedrību "Latviešu kultūras centrs Brazīlijā".
1977. gada 16. un 17. aprīlī Sanpaulu latviešu luterāņu baznīcā notika Dienvidamerikas Latviešu apvienības (DALA) dibināšanas kongress, kurā piedalījās pārstāvji no Brazīlijas, Argentīnas un Venecuēlas. Par pirmo priekšsēdi kļuva Vilis Vītols un par organizācijas centru izraudzījās Venecuēlu. Nākamie kongresi notika 1979. un 1981. gadā. 2006. gadā DALA centru pārcēla uz Brazīliju un to pārdēvēja par Dienvidamerikas un Karību latviešu apvienību.
2013. gada decembrī Latvijas Ārlietu ministrijas īpašo uzdevumu vēstnieks Rolands Lappuķe Novaodesā atklāja Latvijas Goda konsulātu, kuru vada Dienvidamerikas un Karību Latviešu apvienības vadītāja Daina Gūtmanis.
Kopš 2016.gada 1.janvāra DAKLA vada Renāte Albrehta.
Hyperdub

Hyperdub ir Londonas producenta un dīdžeja Kode9 dibināta Lielbritānijas ierakstu kompānija, kas specializējas dabstepa ierakstu izdošanā.
Lihene

Vēsture

Apdzīvotā vieta pirmoreiz rakstos minēta 1248. gadā. Pilsēta vēsturiski attīstījās kā plostniecības centrs. 1904. gadā Lihenes pulksteņmeistars Johans Kirstens izgudroja klasisko piespraudi. 1902. gadā Lihenes pievārtē uzcēla sanatorijas kompleksu "Augšlihenes sanatorija" (Hohenlychen Sanatorium). Iesākumā tuberkulozes sanatorija, nacistu valdīšanas laikā tā kļuva par lielu sporta medicīnas centru. Mūsdienās sanatorijas komplekss ir pamests. Pēc Otrā pasaules kara Lihene līdz 1991. gadam bija VDR sastāvā.

Tūrisms

Pilsēta atrodas Ukermarkas ezeru dabas parkā (Naturpark Uckermärkische Seen). Darbojas plostniecības muzejs. Pilsētā daļēji saglabājušies viduslaiku aizsardzības mūri.

Cilvēki

Nacistu valdīšanas laikā Augšlihenes sanatorijā darbojās Kārlis Gebharts (Karl Gebhardt, 1897-1948).
Gžegožs Gžebans

Šaha kompozīcija

Pēc otrā pasaules kara pārcēlies no Kišiņevas uz Varšavu un pieņēmis pseidonīmu Gžegožs Gžebans. Nodibinājis poļu šaha žurnālu Szachy (Šahs) un 25 gadus bijis tā galvenais redaktors. No 1966. līdz 1976. gadam bijis Polija Šaha savienības šaha kompozīcijas komisijas priekšsēdētājs.
Pirmo šaha kompozīciju publicējis 1927. gadā. Visā mūžā publicējis apmēram 150 kompozīcijas (galvenokārt etīdes), 60 no tām ieguvušas atzinības, tai skaitā 25 godalgas.
No 1960. gada starptautiskais tiesnesis šaha kompozīcijā.
7. Saeimas frakcijas

7. Saeimā tika ievēlēti 6 vēlēšanu saraksti, no kuriem 1998. gada 2. novembrī savu darbu sāka 6 frakcijas. Apmēram divus mēnešus Saeimā darbojās 7 frakcijas, tomēr tās pilnvaru beigās 2002. gada 4. novembrī atkal darbojās sešas.
Labākā dziesma (Amerikas Kinoakadēmijas balva)

Nominēšanas noteikumi

Dziesmai jābūt sarakstītai tieši kinofilmai un tā nedrīkst būt publicēta citur. Šī iemesla dēļ labākajai dziesmai netika nominēta tādā slavena dziesma kā "I Will Always Love You" no filmas "Miesassargs", kuru izpilda Vitnija Hjūstone. Ja filma ir balstīta uz mūziklu, tad neviena mūzikla dziesma netiek nominēta. Lai apietu šo noteikumu, dažas mūziklu adaptācijas izmanto oriģināldziesmas, piemēram, dziesma "You Must Love Me" no filmas "Evita", kuru izpilda Madonna.
Nominācijas izvirza tie akadēmijas locekļi, kas ir komponisti vai dziesmu autori, bet par uzvarētāju balso visi akadēmijas locekļi. Balvai nominēto dziesmu skaits dažādos gados ir bijis atšķirīgs — no 1945. gadā iznākušajām filmām tika nominētas 14 dziesmas, bet no 2011. gada filmām — tikai 2 dziesmas. Tomēr biežāk tiek nominētas 5 dziesmas.
1934. gada referendums par "Likumu par nodrošināšanu vecumā un darba nespējas un bezdarba gadījumos"

1934. gada referendums Latvijā par "Likumu par nodrošināšanu vecumā un darba nespējas un bezdarba gadījumos" notika 1934. gada 24. un 25. februārī.

Iemesls

Tautas nobalsošanas iemesls bija vēlētāju ierosināts likumprojekts "Likums par nodrošināšanu vecumā un darba nespējas un bezdarba gadījumos". Šī projekta pamatā bija Sociāldemokrātiskās Strādnieku partijas izstrādātais likums par nodrošināšanu vecuma, darba nespējas un bezdarba gadījumos. Nepieciešamie līdzekļi veidotos no darba devēju iemaksām, lielas nekustamās mantas īpašnieku iemaksām, to personu iemaksām, kuru ienākumi pārsniedza Ls 5000 gadā, kā arī valsts un pašvaldību iemaksām.
Pirms iesniegšanas Saeimā par likumprojektu bija parakstījušies vairāk nekā 198 000 no balsstiesīgajiem pilsoņiem.
Zāmenhofa diena

Zāmenhofa diena (esperanto: Zamenhofa Tago) jeb Esperanto diena ir svētki, kurus 15. decembrī, esperanto radītāja Ludviga Zāmenhofa dzimšanas dienā, atzīmē visas pasaules esperantisti.

Svinēšana

Šajā dienā visas pasaules esperantisti rīko tikšanās, apmeklē vietas, kas saistītas ar esperanto kultūru, lasa lekcijas par esperanto valodu un tās radītāju, dāvina viens otram dāvanas. Par dāvanām parasti kalpo esperanto valodā uzrakstītas grāmatas.

Vēsture

Zāmenhofa dienu kā esperantistu kopējos svētkus sāka atzīmēt 20. gadsimta divdesmitos gados pēc ungāru esperantista Ģūla Bagi iniciatīvas.

2009. gads

2009. gada 15. decembrī visā pasaulē notika svinības veltītas Ludviga Zāmenhofa simts piecdesmitajai dzimšanas dienai.
Zāmenhofa dzimtajā pilsētā Bjalistokā tika atklāts jauns Zāmenhofa centrs. Google šai dienā savā lapā izvietoja esperanto karogu. Vikipēdijas rakstus par esperanto un Zāmenhofu apmeklēja vairāk nekā 2 miljoni Google lietotāju.
Falkenas klosteris

Vēsture

Indriķa hronikā minēts, ka bīskaps Alberts 1202. gadā pie Daugavas ietekas jūrā uzcēla Daugavgrīvas klosteri jeb Svēta Nikolaja kalna (Mons S. Nicolai) klosteri. 
1211. gadā Lihulā nodibināja Igaunijas bīskapiju, pēc uzvaras Tērbatas kaujā 1224. gadā bīskapa krēslu pārcēla uz Tērbatu. Bīskapa Alberta brālis Hermanis fon Bukshēvdens 1233. gadā pie Emajegi upes augšpus Tērbatai dibināja klosteri, kurā ieradās mūki no Morimundas klostera filiāles - Pfortas abatijas tagadējā Saksijā-Anhaltē.      
Aizsardzībai pret Novgorodas kņaziem pēc 1240. gadā ap klosteri uzbūvēja laukakmeņu mūrus un ar ūdeni pildītus aizsarggrāvjus. Pēc atteikšanās no Tērbatas bīskapa pienākumiem 1247. gadā, Hermanis dzīves pēdējo gadu pavadīja Falkenas klosterī. 
Lietuvas-Livonijas kara (1262-1282) sākumā notika jauns krievu karaspēka uzbrukums (1262) Tērbatas bīskapijai. 1305. gadā klosteri pakļāva Cisterciešu ordenim. 
Pēc reformācijas un pilnīgas sagraušanas Livonijas kara laikā 1558. gadā klosteri vairs neatjaunoja un tas pārvērtās drupās.

Rusova hronikas vēstījums

Rusova Livonijas hronika par Falkenavas klosteri:
"Tērbatas biskaps Hermanis cēla arī daudzas baznīcas un klosterus, starp citiem arī Falkenavas klosteri. Viņa mūžs bija gaŗš. Kad viņš savā 77. mūža gadā bija atgriezies no Romas ceļojuma un tapis akls, viņš kā mūks iestājās Falkenavas klosterī, kur arī beidza savu dzīvi. Vēl dzīvs būdams viņš atdeva biskapiju kādam Aleksandrim, kuŗu viņš bija uzaicinājis no Vācijas."
346. mikroautobusu maršruts (Rīga)

Maršruts

Daugavgrīva — Centrālā stacija kursē pa šādām ielām: Parādes iela, Flotes iela, Kapteiņu iela, Gobas iela, Stūrmaņu iela, Gaigalas iela, Daugavgrīvas šoseja, Daugavgrīvas iela, Raņķa dambis, Uzvaras bulvāris, Akmens tilts, 11. novembra krastmala, 13. janvāra iela, Marijas iela un Satekles iela.
Centrālā stacija — Daugavgrīva kursē pa šadām ielām:Satekles iela, Marijas iela, 13. janvāra iela, 11. novembra krastmala, Akmens tilts, Uzvaras bulvāris, Raņķa dambis, Daugavgrīvas iela, Daugavgrīvas šoseja, Gaigalas iela, Stūrmaņu iela, Gobas iela, Kapteiņu iela, Flotes iela un Parādes iela.
Madara Dišlere

Dzīvesgājums

Bērnībā viņa filmējās 1985. gada filmā "Emīla nedarbi", kur atveidoja Emīla mazo māsiņu Idu.
1998. gadā absolvēja Rīgas 3. vidusskolu. 2012. gadā pabeidza Latvijas Kultūras akadēmijas režijas kursu; pirms tam studēja arī socioloģiju.
Strādāja par otro režisori vairākās filmās, tai skaitā "Melānijas hronika", "Es esmu šeit", "Rīgas sargi", "Mona" u.c. Režisēja arī vairākas īsfilmas - "Vējš pelēkās priedes nolauza", "Dzejolis", "G Punkts" un "Andžiņš".
2018. gadā pabeigta Dišleres pirmā režisētā pilnmetrāžas spēlfilma "Paradīze '89".
Noriļlags

Noriļlags (krievu: Норильлаг) jeb Noriļskas labošanas darbu nometne (krievu: Норильский исправительно-трудовой лагерь) bija viena no Gulaga soda nometnēm (1935-1956) tagadējā Krasnojarskas novada ziemeļos, kur ieslodzītajiem lika būvēt metalurģisko kombinātu un strādāt vara un niķeļa raktuvēs. 
Pēc Baltijas valstu okupācijas Noriļlagā bez tiesas lēmuma ieslodzīja daļu no deportētajiem Baltijas valstu armijas virsniekiem. Nometnēs nodaļā pie Lamas ezera ieslodzīja Baltijas valstu artilērijas virsniekus, kurus 1942. gadā nošāva. Kopumā nometnē gājuši bojā vairāk kā 1000 latviešu karavīru.

Vēsture

1935. gada 23. jūnijā PSRS Tautas komisāru padome pieņēma lēmumu uzsākt Noriļskas niķeļa kombināta būvi, kuru izpildīt uzdeva NKVD (Iekšlietu tautas komisariātam). Iekšlietu tautas komisārs G.Jagoda izdeva pavēli NKVD pārņemt visus īpašumus un personālsastāvu Noriļskā un organizēt labošanas darbu nometni ar mērķi būvēt niķeļa kombinātu un apgūt tā rajonu. 
Ieslodzīto skaits pieauga no apmēram 1200 cilvēkiem 1935. gadā līdz 9000 Lielā terora laikā 1937. gadā, bet maksimālo skaitu tas sasniedza 1951. gadā, kad nometnes 30 nodaļās atradās 72 500 ieslodzīto. Aplēsts, ka kopējais ieslodzīto skaits nometnes 21 gada pastāvēšanas laikā bijis 274 109, saglabājušās ziņas par 15 806 mirušajiem. 
Pēc Otrā pasaules kara beigām pieauga par "dzimtenes nodevību" notiesāto politieslodzīto skaits, tādēļ 1948. gada 28. februārī no Noriļlaga izdalīja Gorlaga (krievu: Горлаг — Горный лагерь) "specnometni Nr. 2.", kura ieslodzītie pamatā strādāja raktuvēs. 
Pēc Staļina nāves no 1953. gada 26. maija līdz 4. augustam Gorlaga nometnē 69 dienas streikoja 16 378 ieslodzītie, kas bija ilgākā ieslodzīto sacelšanās Gulaga vēsturē. No Maskavas atsūtītajai izmeklēšanas grupai neizdevās pierunāt pārtraukt streiku un NKVD karavīri ieņēma nometni un nogalināja daudzus ieslodzītos. Vairāk nekā tūkstoti nemiernieku aizsūtīja uz citam GULAG nometnēm. 1954. gada 25. jūnijā Gorlagu likvidēja un pievienoja Noriļlagam. 
1956. gada 22. augustā PSRS Iekšlietu ministrija pavēlēja slēgt Noriļlaga nometni un tā tika likvidēta līdz 1957. gada 1. janvārim.

Piemiņa

Perestroikas laikā vietējais iedzīvotājs Ivans Sidorovs Lamas ezera ieslodzīto barakas vietā ieraka koka piemiņas stabu bojā gājušajiem Baltijas valstu virsniekiem, kuram piestiprināja plāksni ar mirušo uzvārdiem. 1990. un 1991. gadā no Baltijas valstīm ieradās vairākas ekspedīcijas, kas izraka koka stabu un tā vietā uzstādīja divus betona pieminekļus, no kuriem viens ir vairāk kā divus metrus augsts. 
Savukārt Šmita kalna pakājē, vietā, kur līdz 1987. gadam atradās bojā gājušo kapi, ir uzcelts zvanu tornis un atrodas trīs krusti, ko uzstādījuši Baltijas valstu iedzīvotāji. Izveidots piemiņas komplekss "Noriļskas Gogāta" (Норильская Голгофа).
Vine

Vēsture

2012. gada jūnijā Doms Hofmans (Dom Hofman), Rusa Jusupova (Rus Yusupova) un Kolins Krolls (Coln Kroll) dibināja kompāniju "Vine". Tā paša gada oktobrī kompāniju pārpirka Twitter.
Vine debitēja 2013. gada 24. janvārī kā bezmaksas iOS lietotne iPhone un iPod Touch ierīcēm. Kopš 2013. gada 2. jūnija Vine kā bezmaksas lietotne ir pieejama arī Android ierīcēm.
Pāris mēnešu laikā Vine kļuva par visvairāk lietoto video koplietošanas lietojumprogrammu tirgū. Savukārt 2013. gada 9. aprīlī Vine kļuva par visvairāk lejupielādēto bezmaksas lietotni iOS lietotņu veikalā (iOS App Store).
Vine Android ierīcēm tika izlaista 2013. gada 3. jūnijā,  pielāgota Android versijai 4.0 vai jaunākai. Windows Phone 8 un Windows 8 ierīcēm Vine versija tika prezentēta jūlijā — Microsoft 2013 Build konferences laikā -, bet izlaista 2013.gada novembrī.

Detaļas

Lietotne Vine ļauj lietotājiem izveidot līdz sešām sekundēm garu videoklipu. Sākotnēji kamera ierakstīja video tikmēr, kamēr bija piespiests ekrāns, bet vēlāk lietotnes izstrādātāji palielināja faktisko ierakstīšanas laiku līdz 6,5 sekundēm (0,5 sekundes pēc ierakstīšanas procesa attēlotajām beigām ierīcē), lai uzlabotu video klipu beigas. Šī iemesla dēļ ierīce uzrāda video 7 sekunžu garumā.

Izmantošana

BBC pārskatā Vine video apkopojums tika aprakstīts kā "hipnotizējošs". Pārskatā tika norādīts, ka reklāmas aģentūrām jārīkojas ātri, lai izmantotu Vine potenciālu, kā arī apturētās kustības (stop motion) animācija ir "dzīva un vesela".
Vine lietotne veiksmīgi tiek izmantota žurnālistikā. 2013. gada 1. februārī Turcijas žurnālists to izmantoja, lai dokumentētu ārpus ASV vēstniecības Turcijā sarīkotās pašnāvnieka spridzināšanas sekas. Žurnālists uzskatīja, ka ar sešām sekundēm pilnīgi pietiek, lai aptvertu visu svarīgo informāciju.
Lietotni izmantojusi arī mūzikas ierakstu kompānija "Columbia Records", lai veicinātu grupas "Time Rush" jaunā albuma "24/ seven" pārdošanu, videoklipā parādot dziesmu nosaukumus albumā.
Tikai nepilnu nedēļu pēc lietotnes izlaišanas pakalpojumā sāka parādīties pornogrāfiska satura videoklipi. Twitter pamatnostādnes neaizliedz pornogrāfiju. Viens no šādiem klipiem lietotnē pat tika attēlots kā "Redaktora izvēle", tomēr pie šīs kļūmes Twitter vainoja "cilvēcisku kļūdu". Tā kā pornogrāfisks saturs pārkāpj Apple pakalpojumu noteikumus, pēc viņu pieprasījuma 2013. gada 5. februārī Twitter paaugstināja minimālo vecuma ierobežojumu video klipu lejupielādēšanai no 12 uz 17 gadiem.
Vine tika ierindota starp žurnāla "Times" 50 labākajām 2013. gada Android lietotnēm.
2013. gada 9. septembrī "Dunkin Donuts" kļuva par pirmo kompāniju, kas izmantoja vienu vienīgu Vine video kā visas televīzijas reklāmu.
2008. gada Latvijas futbola 1. līgas sezona

Latvijas futbola 1. līgas 2008. gada sezona bija 17. Pirmās līgas sezona, kas sākās 2008. gada 27. aprīlī, bet noslēdzās 8. novembrī. Pirmajā līgā piedalījās 15 komandas, kas aizvadīja divu riņķu turnīru. Par 1. līgas čempioniem kļuva FK "Daugava", apsteidzot otrās vietas ieguvēju FK "Tranzīts" tikai ar uzvaru pārākumu, bet trešo vietu ieņēma FK "Jaunība".